Die tjor wat nie goedkoop voel nie…(Foto: Verskaf) Sou ek ŉ motorvervaardiger wees met ŉ model in die intreesegment, dink ek sou my strategie wees om ŉ buksie te ontwerp waarvan die proporsies klein is, maar wat glad nie soos ŉ klein karretjie voel nie. Dit moet nie ŉ straf wees om met ŉ A-segment karretjie te ry nie… Gelukkig het Kia my voorgespring. Die Kia Picanto is al geruime tyd op my radar. Sedert sy plaaslike bekendstelling in 2004 het die Picanto net van krag tot krag gegaan en sedertdien al derduisende Picanto’s verkoop. Kia het ons onlangs genooi om te kyk na hul jongste Picanto… die X-LINE. Dit is ŉ Picanto met ŉ mooi pak aan wat hom taaier laat lyk, soos ŉ kruismodel. Die Picanto is beskikbaar in ŉ reeks kleure. Ja, daar is die vervelige wit en silwer, maar daar is ook ŉ fantastiese rooi, geel, groen en oranje. Die ontwerp aan die eksterieur is werklik mooi. Nie net mooi vir ŉ klein karretjie nie – maar voorwaar mooi. In die binneruim kry ŉ mens meer daarvan. Kia het nie in die afgelope paar jaar verniet klomp ontwerp-toekennings opgeraap nie. Kia is ook ŉ handelsmerk wat al vir jare bó aan JD Power se aanvanklike kwaliteitstudie is, en ŉ mens kan dit voel. Dit is ŉ mooi kajuit wat slim uitgelê is. Alles is ergonomies binne die bestuurder se reik geplaas, en die spesifikasievlak beïndruk. Daar is outomatiese ligte, klimaat beheer, ŉ 8”-raakskerm wat met Apple Carplay en Android Auto toegerus is. (Foto: Verskaf) Die X-LINE word aangedryf deur Kia se aangename atmosferiese 1,2 viersilinderpetrolenjin. Die motor het ŉ 5-spoed handratkas met seepgladde aksie, én ŉ lekker ligte koppelaar. Dít, gepaard met goeie kalibrasie van die versneller en ŉ ligte stuurgevoel bied ŉ puik bestuurservaring in en om die dorp, én op die oop pad. Op die pad ry die Picanto lekker sag en die sitplekke bied goeie steun, al is ek nie gaande oor die kunsleer wat op die sitplekke gebruik word nie. Indien daar ŉ opsie is vir doodgewone bekleedsel sal ek dit beslis neem want ŉ mens sweet maklik op kunsleer. Dit is baie maklik om die Picanto op te som. Dit is ŉ goedkoper tjor waarvoor mens geen verskonings hoef te maak nie. Dit ry lekker, bied billike spasie en sterk spesifikasie. Dit is een van die min klein buksies waar mens trots kan voel oor die ontwerp… self ŉ bietjie wintie wees. Die reeks lyk só: Die reeks word gedek deur ŉ 5 jaar/ onbeperkte km waarborg en 2 jaar/ 30 000 km diensplan. Die kompetisie lyk só: 3 jaar/ 45 000 km diensplan 4 jaar/ 60 000 km diensplan Geen diensplan 4 jaar/ 60 000 km diensplan Geen diensplan Geen diensplan 2 jaar/ 30 000 km diensplan Slegs een van dié mededingers is ŉ opgepompte weergawe van die modelreeks en dis die Figo Freestyle. Dit is waarskynlik die naaste mededinger. Die Figo se enjin is baie sterk en kan nie geïgnoreer word nie. Die Brezza is ŉ baie groter voertuig teen die prys. Die Polo Vivo word plaaslik vervaardig en is ŉ uiters gewilde opsie. Die Fiat 500 bied sewe lugsakke en ŉ pragtige onwerp vir die geld. Daar is tonne opsies in dié prysklas. Maak vir jou ŉ kortlys en werk van daar af. Toetsbestuur beslis almal, want nie almal ry so lekker soos die Picanto nie.